สภานิติบัญญัติแห่งชาติ เห็นชอบให้ประกาศใช้ร่างพระราชบัญญัติวิธีการงบประมาณ พ.ศ. ....เป็นกฎหมาย
สภานิติบัญญัติแห่งชาติ เห็นชอบให้ประกาศใช้ร่างพระราชบัญญัติวิธีการงบประมาณ พ.ศ. ....เป็นกฎหมาย เพื่อเพิ่มประสิทธิภาพการใช้งบประมาณให้เกิดประโยชน์สูงสุดและเป็นไปตามยุทธศาสตร์ชาติ

การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติวิธีการงบประมาณ พ.ศ. .... ที่คณะกรรมาธิการวิสามัญพิจารณาเสร็จแล้ว ในวาระ 2 และ 3 ร่างกฎหมายนี้มีทั้งสิ้น 59 มาตรา มีการแก้ไข 16 มาตรา สาระสำคัญ คือการจัดทำงบประมาณต้องคำนึงถึงฐานะการคลังของประเทศ ความจำเป็นในการพัฒนาประเทศตามยุทธศาสตร์ชาติ แผนพัฒนาเศรษฐกิจและสังคมแห่งชาติ เสถียรภาพทางเศรษฐกิจภายในและภายนอกประเทศ ความเป็นธรรมทางสังคม นโยบายรัฐบาลและภารกิจของหน่วยงานรับงบประมาณ เพื่อให้เป็นไปอย่างมีประสิทธิภาพและคุ้มค่า โดยสำนักงบประมาณจะเป็นหน่วยงานหลักร่วมกับกระทรวงการคลัง สำนักงานพัฒนาการเศรษฐกิจและสังคมแห่งชาติ และธนาคารแห่งประเทศไทยเพื่อดำเนินการกำหนดนโยบายประจำปี สัดส่วนงบประมาณรายจ่ายและฐานะทางการคลังของรัฐบาลอย่างน้อย 3 ปี โดยการอภิปรายของสมาชิกส่วนใหญ่ได้ตั้งข้อสังเกตเกี่ยวกับการเพิ่มความหมายของคำว่า "รัฐวิสาหกิจ" ในมาตรา 52 และ 53 ที่กำหนดให้บริษัทหลาน เหลน ของรัฐวิสาหกิจ ไม่อยู่ภายใต้กฎหมายงบประมาณอาจเอื้อประโยชน์ให้ผู้ไม่หวังดี ที่จะทำให้ประเทศชาติต้องเสียประโยชน์ รวมถึงไม่มีการตรวจสอบถ่วงดุล

นายคำนูน สิทธิสมาน   กรรมาธิการฯ ยืนยันว่า นิยามของคำว่ารัฐวิสาหกิจในกฎหมายฉบับนี้ไม่ใช่คำนิยามกลาง ใช้เฉพาะกฎหมายฉบับนี้เท่านั้น และได้มีการบัญญัติในบทเฉพาะกาลให้แต่ละหน่วยงานไปกำหนดคำนิยามตามภารกิจของตนเองภายใน 5 ปี

นอกจากนี้ สมาชิก สนช. ยังตั้งข้อสังเกตเกี่ยวกับให้สำนักงบประมาณจัดทำงบประมาณจัดทำรายงานการก่อหนี้ผูกพันเพื่อเสนอเป็นเอกสารประกอบการพิจารณางบประมาณรายจ่ายประจำปีถัดไปด้วย โดยท้ายที่สุดที่ประชุมเห็นชอบให้ประกาศใช้เป็นกฎหมายด้วยคะแนน 178 เสียง ไม่เห็นด้วยไม่มี และงดออกเสียง 3 เสียง